Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: között. Az 1993. évi LIX. törvény 29. § (1) bekezdésének f) pontja az állampolgári jogok országgyűlési biztosának nem
Paragraph Index: 984

között. Az 1993. évi LIX. törvény 29. § (1) bekezdésének f) pontja az állampolgári jogok országgyűlési biztosának nem teszi lehetővé, hogy jogerős vagy folyamatban lévő bírósági ügyben vizsgálatot folytasson, ezért további vizsgálatra hatáskör hiányában az ügy ezen részét illetően a biztosnak nem volt lehetősége. A kártérítés iránt indított perben a lőtérről származó zaj felperesre gyakorolt hatását a bíróság állapítja meg. Környezeti hatásvizsgálatot kell végezni a környezetre jelentős mértékben hatást gyakorló tevékenység megkezdése előtt. Az állampolgári jogok országgyűlési biztosának álláspontja szerint az a körülmény, hogy a 152/1995. (XII. 12.) Korm. rendelet hatálya nem terjed ki a polgári lőterekre, a legmagasabb szintű testi és lelki egészséghez való joggal összefüggésben visszásságot okozhat, ezért felkérte a környezetvédelmi minisztert, hogy kezdeményezze a kormányrendelet módosítását úgy, hogy annak hatálya a polgári lőterekre is vonatkozzon. A miniszter válaszában azt közölte, hogy a környezeti hatásvizsgálati kötelezettség nem szolgálná a probléma hatékony megoldását. Álláspontja szerint a jelenleg előkészítés alatt álló új zajvédelmi szabályozás lehet alkalmas a panasz megnyugtató rendezésére. Az országgyűlési biztos reagálásában kérte az új jogszabály tervezetének megküldését. OBH 1222/1998.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes